กนอ.คาดกลิ่นก๊าซมาจากบ่อกลบขยะนอกเขตมาบตาพุด
โพสต์ทูเดย์-กนอ.เชื่อโรงงานปล่อยกลิ่นก๊าซฯไม่ได้อยู่ในนิคมฯมาบตาพุดอาจเกิดบ่อกลบขยะนอกเขต
16 ธ.ค. 2552

โพสต์ทูเดย์-กนอ.เชื่อโรงงานปล่อยกลิ่นก๊าซฯไม่ได้อยู่ในนิคมฯมาบตาพุดอาจเกิดบ่อกลบขยะนอกเขต
นายประสาน   ตันประเสริฐ    ประธานคณะกรรมการการนิคมอุตสาหกรรมแห่งประเทศไทย (กนอ.)  เปิดเผยถึง การตรวจสอบโรงงานในนิคมอุตสาหกรรมมาบตาพุด จากกรณีการปล่อยกลิ่นก๊าซว่า ในเบื้องต้นยังไม่พบแหล่งที่มาของกลิ่นก๊าซ  โดยมั่นใจว่าการตรวจสอบโรงงานในนิคมมาบตาพุดกว่า 50%ไม่ได้เป็นผู้สร้างปัญหาดังกล่าว  ซึ่งจะขอตรวจสอบให้ละเอียดอีกครั้ง  ก่อนมีการรายงานให้ทราบอย่างเป็นทางการ
ทั้งนี้ยังต้องตรวจสอบอีก3จุดในบริเวณนิคมมาบตาพุด ตามแนวของกลิ่นก๊าซฯที่ตรวจพบ ซึ่งมีการตั้งข้อสังเกตว่ากลิ่นก๊าซฯที่พบในครั้งแรกมีลักษณะกลิ่นเปรี้ยว ซึ่งไม่น่าจะใช่กลิ่นจากโรงงานอุตสาหกรรม   แต่น่าจะมาจากบ่อฝังกลบขยะที่อยู่ในระยะ 5 ก.ม.  และไม่แน่ใจเป็นบ่อขยะของเอกชนหรือของเทศบาล คงต้องตรวจสอบกันให้ละเอียด  เนื่องจากบ่อขยะดังกล่าวยังสร้างปัญหากลิ่นเหม็นต่อชาวบ้านเป็นครั้งคราว
“ขณะนี้ยังสรุปไม่ได้ว่ากลิ่นก๊าซฯที่สร้างปัญหามาจากไหน เพราะยังอยู่ในขั้นตอนการตรวจสอบ ซึ่งทางจังหวัดระยองมีเจ้าหน้าที่ตำรวจลงพื้นที่ด้วย โดยเท่าที่ตรวจสอบเริ่มมั่นใจว่ากว่า 50% กลิ่นก๊าซฯไม่ได้มาจากโรงงานในนิคมมาบตาพุด ขอเวลาในการทำงานก่อน   แต่ข้อสงสัยกันว่ากลิ่นเปรี้ยวที่สร้างปัญหาน่าจะมาจากบ่อฝังกลบขยะในบริเวณนั้นมากกว่า เพราะเมื่อเดือนก.พ. ที่ผ่านมาชาวบ้านก็เคยร้องเรียนพบกลิ่นเหม็นจากบ่อขยะมาแล้วครั้งหนึ่ง”นายประสาน กล่าว
สำหรับการทำงานของศูนย์เฝ้าระวังผลกระทบสิ่งแวดล้อมของกนอ. ยังคงทำงานอย่างเต็มที่ ตลอด 24 ชม.  ซึ่งมีแนวคิดที่จะประสานให้ชุมชนเข้ามาร่วมทำงานด้วยเพื่อสร้างความโปร่งใส เปิดโอกาสให้มีส่วนร่วม ในลักษณะของตำรวจอาสา   โดยหากพบสิ่งผิดปกติหรือเหตุร้ายแรงที่ส่งผลกระทบต่อสิ่งแวดล้อมสามารถแจ้งมายังศูนย์เฝ้าระวังได้ทันที
อย่างไรก็ตามยังไม่มีแผนที่จะปรับการทำงานของศูนย์เฝ้าระวังฯดังกล่าว แม้จะมีปัญหาในเรื่องมาบตาพุดจำนวนมาก เนื่องจากขั้นตอนการทำงานของกนอ.มีความสมบูรณ์แล้ว เพียงแต่เหตุการณ์กลิ่นก๊าซฯที่เกิดขึ้น เป็นเรื่องที่ตรวจสอบได้ยาก และไม่มีเอกชนรายใดพบสิ่งผิดปกติภายในโรงงานของตัวเอง